বর্তমানে বাংলা নববর্ষকে কেন্দ্র করে রচিত সংগীত, নববর্ষের পোশাক-পরিচ্ছদ, খানা-খাদ্য এবং ব্যবসা-বাণিজ্য আমাদের জাতীয় জীবনের গুরুত্বপূর্ণ অধ্যায় হয়ে দাঁড়িয়েছে। পান্তা-ইলিশ, সমুদ্রসৈকতে বিশেষ সংগীত অনুষ্ঠান, রমনার বটমূলের অনুষ্ঠানমালা, ঢাকা বিশ্ববিদ্যালয় চত্বরে মঙ্গল শোভাযাত্রায় যে উৎসবের আমেজ ফুটে ওঠে তা সমসাময়িক দুনিয়ার অন্য কোনো জাতি-গোষ্ঠীর মধ্যে দেখা যায় না। আমাদের অর্থনৈতিক প্রবৃদ্ধি, ক্রয়ক্ষমতা বৃদ্ধি, স্বতন্ত্র জাতিসত্তার ব্যতিক্রমী ইতিবাচক জাতীয়তাবোধের কারণে আজ আমরা অতীতের দুঃখ-কষ্ট, যাতনা ইত্যাদি ভুলে উৎসব করতে পারছি।